Ich, Hans Greser, vogt ze Wildegg, beken̄ offenlich mitt disem brieff, das ich uff donstag nechst vor pfingsten, nach Cristi gepùrt do man zalt vierzechenhundˀtfùnfzig und zwey jar, ✳ ze Altemburg in
dem dorff in offner, frygen stràsz und gewonlichen richtstatt mitt offem, vˀbannem gericht offenlich ze gericht gesessen bin innamen und an statt des fromen, vesten junckher Peters von Griffense,
mins gnedigen heˀrn, und kaͤment daselbs fùr mich und das gericht die erbˀn Heini Fricker der alt von Altemburg uff ein sit, ✳ und uff die andˀ sit Heini Reig, pfruͦnder ze Kùngsfeld, innamen und anstatt
der erwirdigen minˀ gnedigen frowen und des gotzhus zuͦ Kùngsfeld. und offnet der genēpt Heini Fricker durch sinen fùrsprechen, wie das er in sin und siner erben kun̄tlichn̄ nutz und notdurft von den genempten minen gnaͤdigen frowen von Kùngsfeld acht Rinsch guldin bar ingenomen, und hett inē darub̄ zuͦ handen ir selbs und ir nachkomen eptissin und cōvents und ir gotzhusz zuͦ Kùngsfeld fùr
sich und all sin erben verdachtlich eins staͤten, vesten und ewigen koufs verkoufft und zuͦ kouffen gebē und gab ouch also ingericht recht und redlich ze kouffen Heinī Reygen, obgen̄t, zuͦr irn hand₎
ein acker mitt aller rechtung und zuͦgehoͤrd, gelegen vor dem kloster Kùngsfeld under dˀ strasz uff dem Mùli Rein, genempt Uff dem Stempf, an einē acker, hatt Niclausz Fricker, jetz hoffmeister,
minē frowen zuͦ Kùngsfeld ouch ze kouffen geben und ist ouch desselbn̄ ackers geteilet, ✳ ist ein juchart und ledig eigen und in̄ Heinī Fricker zuͦ kouff ankomen von Adelheitē Bitterkrutin von
Brugg nach in̄halt des kouffbriefs, darùber geben. und nach soͤlicher offnūg und vˀgicht des kouffs vollvˀtiget, vollfuͦrt und bestaͤt ouch Heini Fricker, obgen̄t, disen kouff ingericht und bracht den
durch min, des obgen̄ richters, hand zuͦ handen Heini Reigen, obgen̄t, anstatt und zuͦ hand₎ minˀ gnedigē frowen und des gotzhusz zuͦ Kùngsfeld, damitt zetuͦnd und lassent als mitt irm eignen
guͦt. er gelopt ouch daruff, des koufs umb den obgen̄ acker fùr ledig eigen recht wer ze sinde und hierub̄ guͦt, sicher werschaft zetuͦnd nach dem rechtē, wo, wen̄ und als dick minē frowen un̄ irm
gotzhusz zuͦ Kùngsfeld das notdurft wer odˀ wurd, alles fùr sich und sin erben, und hiewidˀ niemˀ ze komend, redent noch tuͦnd ùbˀal indhein wise. ✳ und beschach disz ingericht mitt urteil un̄ recht, mitt
uffgebn̄, vˀzichn̄ un̄ inantwurten, mit aller sicherheit un̄ gewarsami, darzuͦ gehoͤrēt un̄ notdurftig, und als das jetz un̄ hinfùr ewklich ✳ kraft, ✳ macht ✳ un̄ handvest habn̄ un̄ staͤt blibn̄ sol und
mag àn alles widˀtribn̄, alles nach recht, sitt un̄ gewonheit des gerichts und twings ze Altemburg ungevˀlich. und sidmaln der obgemeldet brieff, den Heini Fricker von der Bitterkrutin kouff
in̄hat, als vor stàt, mer guͤtˀ bewist und deshalbn̄ nitt komlich minē frowen mag hiemitt ingebn̄ werden, ist berett, das dˀselb brieff des obgen̄ ackers halb Heinin Fricker un̄ sinē erbn̄ sol unhilfflich un̄ minē frowen un̄ irm gotzhusz unschedlich sin, ✳ sundˀ bi disem kouff und vertgūg, als vor stàt, hinfùr ewklich àn alle fùrwort bestan und inē dˀ houptbrieff, ob si des hinfùr jemˀ notdurftig werē odˀ wurd₎, zuͦ ir notdurft gelichn̄ werd₎ sol, so dick sich das gebùrt, alles ungevarlich. und sind hiebi ingericht und des urteilsprecher gewesen die erbern ✳ Heini Hofer, Ruͤdi Maͤder,
Heini und Hans Frig von Scherntz, Heini Fricker der jung, Heini Pur und Cuͦntz Frig von Altemburg und ander. ✳ und des alles zewarem, vestem und ewigē urkùnd hat der obgen̄t min
junckher von Griffense sin insigel von des gerichts, ir und miner bett wegen, im suss aͧn schad₎, offenlich gehenckt andisen brieff, der minē frowen von Kùngsfeld nach des Reigen, obgen̄t,
muͤtung vom gericht mitt urteil und recht also ze geben erteilt ist, des tags und jars, als vor stàt. ✳